[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.7.2007

COM(2007) 440 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ανάπτυξη της αφρικανικής γεωργίας Πρόταση για συνεργασία σε ηπειρωτικό και περιφερειακό επίπεδο με στόχο τη γεωργική ανάπτυξη στην Αφρική

Ανάπτυξη της αφρικανικής γεωργίας Πρόταση για συνεργασία σε ηπειρωτικό και περιφερειακό επίπεδο με στόχο τη γεωργική ανάπτυξη στην Αφρική

Εισαγωγη

Με την παρούσα ανακοίνωση προτείνονται οι αρχές και οι βασικοί τομείς της συνεργασίας της Ευρωπαϊκής Ένωσης (ΕΕ) και της Αφρικανικής Ένωσης (ΑΕ) με στόχο την ανάπτυξη της γεωργίας στην Αφρική σε ηπειρωτικό και περιφερειακό επίπεδο . Η συνεργασία στα επίπεδα αυτά θα συμπληρώσει και θα προωθήσει την ανάπτυξη της γεωργίας σε εθνικό επίπεδο, δηλαδή του τομέα όπου θα συνεχίσει να λαμβάνει χώρα η πιο εντατική μορφή συνεργασίας. Τη βάση για την ανάπτυξη της προτεινόμενης συνεργασίας θα αποτελέσουν οι προσανατολισμοί πολιτικής που παρουσιάσθηκαν στην κοινή δήλωση με τίτλο «Η ευρωπαϊκή κοινή αντίληψη»[1] και στη Στρατηγική της ΕΕ για την Αφρική[2]. Και στα δύο αυτά έγγραφα υποστηρίζεται η άποψη ότι η γεωργία και η αγροτική ανάπτυξη έχουν καθοριστική σημασία για τη μείωση της φτώχειας και την προώθηση της ανάπτυξης. Προκειμένου να συμβάλει στήν επίτευξη του στόχου της ανάπτυξης, η Κοινότητα έχει κάνει γνωστή την πρόθεσή της να επικεντρωθεί στη βιώσιμη εντατικοποίηση της παραγωγής, στην ανταγωνιστικότητα στις περιφερειακές και διεθνείς αγορές και στη διαχείριση κινδύνων. Αυτό είναι δυνατόν να επιτευχθεί στην Αφρική μέσω της αξιοποίησης της τεχνολογικής ανάπτυξης, με τη συνδρομή της γεωργικής έρευνας και επέκτασης.

Η προτεινόμενη συνεργασία θα είναι σύμφωνη με τη γεωργική ατζέντα της Αφρικής και θα συμβάλει στην πρόοδο για την επίτευξη των αναπτυξιακών στόχων της χιλιετίας (MDGs). Η ευρείας βάσης γεωργική ανάπτυξη έχει άμεση σχέση με την επίτευξη του πρώτου από αυτούς τους στόχους (εξάλειψη της απόλυτης φτώχειας και της πείνας παγκοσμίως) και θα αποτελέσει ισχυρό παράγοντα προόδου προς την επίτευξη του έβδομου στόχου (διασφάλιση βιώσιμου περιβάλλοντος).

Η γεωργία[3] εξακολουθεί να αποτελεί το βασικό οικονομικό στήριγμα της πλειονότητας των φτωχών της Αφρικής και αντιπροσωπεύει το ένα τρίτο περίπου του ΑΕγχΠ της Αφρικής καθώς και το μεγαλύτερο τμήμα της απασχόλησης. Το μεγαλύτερο μέρος της γεωργικής παραγωγής προέρχεται από γεωργούς μικρής κλίμακας, μεταξύ των οποίων οι γυναίκες διαδραματίζουν έναν εξαιρετικά σημαντικό ρόλο[4]. Η γεωργική παραγωγή, η διανομή και οι πωλήσεις έχουν άμεση επίδραση στην επισιτιστική ασφάλεια και την κατάσταση της διατροφής των μελών των νοικοκυριών. Η γεωργική ανάπτυξη έχει επίσης έναν υψηλό συντελεστή πολλαπλασιασμού των επιπτώσεων. Όταν υπάρχουν υψηλότερα εισοδήματα από τη γεωργία, καθίσταται επίσης βιώσιμη και οικονομικά προσιτή η παροχή και χρήση κοινωνικών υπηρεσιών στις αγροτικές περιοχές. Επιπροσθέτως, το είδος της χρήσης των φυσικών πόρων στην οποία προβαίνουν οι γεωργοί έχει καθοριστική σημασία για τη βιωσιμότητα των οικοσυστημάτων και τη βιοποικιλότητα.

Η γεωργία είναι κατά κύριο λόγο δραστηριότητα του ιδιωτικού τομέα, αλλά στο μέλλον θα είναι απαραίτητη η -σε σημαντικό βαθμό- συμμετοχή του δημόσιου τομέα. Πρώτον, κυριάρχησαν αδυναμίες της αγοράς που είχαν αρνητικές επιπτώσεις για τις κοινωνικά και γεωγραφικά περιθωριακές ομάδες. Δεύτερον, παρατηρούνται περιβαλλοντικοί εξωγενείς παράγοντες που απαιτούν κρατικές κανονιστικές ρυθμίσεις και παρεμβάσεις προκειμένου να διατηρηθεί η βιωσιμότητα. Τρίτον, η γεωργία λειτουργεί πολύ καλύτερα όταν ο δημόσιος τομέας λειτουργεί πιο αποτελεσματικά.

Οι τομείς συνεργασίας που παρατίθενται στο παρόν έγγραφο συνιστούν ένα μακροπρόθεσμο πλαίσιο παροχής βοήθειας. Από γεωγραφική άποψη, σημείο εστίασης είναι η υποσαχάρια Αφρική, όπου τα προβλήματα της γεωργίας έχουν πιο επείγοντα χαρακτήρα. Ωστόσο, είναι σκόπιμο να υπάρξει ηπειρωτικό πεδίο εφαρμογής λόγω ευθυγράμμισης με τις πρωτοβουλίες της ΑΕ καθώς και λόγω του ότι αρκετοί τομείς συνεργασίας[5] θα έχουν μια παναφρικανική διάσταση.

Προοπτικεσ Γεωργικησ Αναπτυξησ στην Αφρικη

Σημερινές προκλήσεις

Η γεωργία στην Αφρική αποκτά εκ νέου οικονομική σημασία καθώς η ανάπτυξη του γεωργικού τομέα παρουσιάζει σημαντική αύξηση: 2,7% το 2002, 3,0% το 2003 και 5,3% το 2004. Σε αυτό συνέβαλαν οι ευνοϊκές τάσεις των τιμών για μια σειρά προϊόντων. Η βελτίωση των συνθηκών παραγωγής[6] υπήρξε ένας περαιτέρω παράγοντας ανάπτυξης. Προκειμένου όμως να υπάρξει σταθερή και διαρκής μείωση της φτώχειας, είναι απαραίτητο να επιταχυνθεί και άλλο η γεωργική ανάπτυξη, ιδιαίτερα στις αγροτικές κοινωνίες με χαμηλό εισόδημα, όπου η γεωργία είναι πιθανόν να συνεχίσει να αποτελεί τον κύριο μοχλό οικονομικής ανάπτυξης και δημιουργίας απασχόλησης.

Οι σημερινές προκλήσεις που αντιμετωπίζει η γεωργική παραγωγή και ανάπτυξη στην Αφρική είναι πολλές και αλληλένδετες. Από την ανάλυση των πτυχών τους προέκυψαν έξι τομείς προτεραιότητας για συνεργασία[7]:

i) δημιουργία μιας ολοκληρωμένης και ευρέως αποδεκτής αντίληψης για τη γεωργική ανάπτυξη και τη σημασία της για τη βιώσιμη οικονομική ανάπτυξη και τη μείωση της φτώχειας καθώς και μετουσίωση της αντίληψης αυτής σε συνεκτικές πολιτικές, στρατηγικές και προϋπολογισμούς ανάπτυξης·

ii) ενδυνάμωση της διακυβέρνησης του γεωργικού τομέα μέσω του επανακαθορισμού των ρόλων του κράτους, του ιδιωτικού τομέα και της κοινωνίας των πολιτών και των μεταξύ τους διαδράσεων, καθώς και μέσω της βελτίωσης της ικανότητας των διαφόρων οργανισμών για συμμετοχή στη διαμόρφωση και εφαρμογή των πολιτικών·

iii) βελτίωση της βιώσιμης αγροτικής παραγωγικότητας και βελτίωση της θρεπτικής αξίας της γεωργικής παραγωγής μέσω της βαθμιαίας εφαρμογής μιας σειράς γνωστών τεχνολογικών και διοικητικών καινοτομιών καθώς και μέσω της επέκτασης της έρευνας και της βελτίωσης της αποτελεσματικότητάς της για τους χρήστες του γεωργικού τομέα·

iv) πρόσβαση σε προσοδοφόρες αγορές μέσω της ενίσχυσης της φυσικής προσβασιμότητας και της αξιοποίησης ευκαιριών της (εξειδικευμένης) αγοράς[8], προϊόντων και δομών που έχουν ως αποτέλεσμα υψηλότερες τιμές για τους παραγωγούς καθώς και μέσω της διευκόλυνσης των εμπορικών συναλλαγών, συμπεριλαμβανομένων των βελτιωμένων υγειονομικών και φυτοϋγειονομικών μέτρων·

v) εδραίωση συστημάτων αποτελεσματικότερης διαχείρισης των φυσικών πόρων και εξασφάλιση θετικών οικονομικών αποτελεσμάτων για βιώσιμη χρήση· και

vi) μείωση των κινδύνων και των αδυναμιών λόγω επιδημιών, ασθενειών, διακυμάνσεων των τιμών, ανασφάλειας της αγοράς, κλιματικών μεταβολών και αντίξοων καιρικών φαινομένων.

Γεωργική ατζέντα της Αφρικής

Για την προώθηση της γεωργικής πολιτικής, η ΑΕ και η νέα εταιρική σχέση για την ανάπτυξη της Αφρικής (NEPAD) ξεκίνησαν το συνολικό πρόγραμμα γεωργικής ανάπτυξης της Αφρικής (CAADP). Παράλληλα οι αρχηγοί κρατών συμφώνησαν να αυξήσουν σημαντικά τα κονδύλια των εθνικών προϋπολογισμών που προορίζονται για τη γεωργία και την αγροτική ανάπτυξη[9]. Επιπροσθέτως, ανέκυψε μια συνολική αντίληψη της ΑΕ όσον αφορά τη γεωργία και ιδιαίτερα τους στόχους που πρέπει να έχουν επιτευχθεί έως το 2015.

Η πρωτοβουλία CAADP αφορά όλη την ήπειρο, αλλά βασίζεται στα εθνικά και περιφερειακά σχέδια γεωργικής ανάπτυξης. Περιλαμβάνει μια σειρά κύριων αρχών και στόχων, έτσι ώστε i) να κατευθύνει τις στρατηγικές και τα επενδυτικά προγράμματα των χωρών, ii) να καταστήσει δυνατή την ανταλλαγή γνώσεων και την αξιολόγηση από ομοτίμους σε περιφερειακό επίπεδο· και iii) να διευκολύνει την ευθυγράμμιση και την εναρμόνιση των αναπτυξιακών προσπαθειών. Όσον αφορά τους αναπτυξιακούς εταίρους, το CAADP παρέχει σημαντικές ευκαιρίες για πρόοδο όσον αφορά τη Δήλωση του Παρισιού.

Το CAADP αναπτύσσει τέσσερις θεματικούς πυλώνες που λειτουργούν ως πλαίσια πολιτικής για τα εθνικά και περιφερειακά προγράμματα. Τα προγράμματα CAADP σε εθνικό και περιφερειακό επίπεδο θα ακολουθήσουν μια συγκεκριμένη διαδικασία τύπου «στρογγυλής τραπέζης», μέσω της οποίας θα προκύψουν «μικρά» προγράμματα CAADP σε επίπεδο χώρας και περιφέρειας, που θα επικεντρώνονται σε μεταρρυθμίσεις πολιτικών και στην καθοδήγηση των δημόσιων και ιδιωτικών επενδύσεων και παρεμβάσεων.

Το Δεκέμβριο του 2006 η σύνοδος κορυφής της ΑΕ[10] ζήτησε να υπάρχει επιλεκτικότητα κατά την εφαρμογή των δεσμεύσεων στο πλαίσιο του CAADP, αναγνωρίζοντας ότι λόγω των περιορισμένων πόρων και θεσμικών δυνατοτήτων απαιτείται η θέση προτεραιοτήτων που θα οδηγούν σε γρήγορα αλλά διατηρήσιμα κέρδη όσον αφορά την επισιτιστική ασφάλεια.

Συνεργασια ΕΕ-ΑΕ για τη Γεωργικη Αναπτυξη

Στόχοι και αρχές

Οι ακόλουθες προτάσεις για συνεργασία ΕΕ-ΑΕ επικεντρώνονται στο ηπειρωτικό και το περιφερειακό επίπεδο και στοχεύουν στη δημιουργία ενός βελτιωμένου περιβάλλοντος που θα καθιστά δυνατή τη γεωργική ανάπτυξη στην ήπειρο αυτή. Η συνεργασία βασίζεται στις εξής αρχές:

- Δέσμευση για την επίτευξη των αναπτυξιακών στόχων της χιλιετίας , ιδιαίτερα όσον αφορά τον πρώτο και τον έβδομο από τους στόχους αυτούς.

- Ευθυγράμμιση με τις αφρικανικές προτεραιότητες, βάσει των διαδικασιών, αρχών και στόχων του CAADP.

- Εναρμόνιση και ευθυγράμμιση των χορηγών βοήθειας, σύμφωνα με τις αρχές της Δήλωσης του Παρισιού.

- Αξιοποίηση άλλων εταιρικών σχέσεων και μέσων ΑΕ-ΕΕ, συμπληρώνοντας τις πρωτοβουλίες της ΕΕ που είτε άμεσα είτε έμμεσα στηρίζουν την αγροτική ανάπτυξη στην Αφρική και αξιοποιούν τις υφιστάμενες εταιρικές σχέσεις Αφρικής-Ευρώπης.

- Συναγωγή συμπερασμάτων από σχετικές εμπειρίες και ορθές πρακτικές της ΕΕ, αξιοποιώντας κατ’ αυτόν τον τρόπο τη σχεδόν πεντηκονταετή πείρα της ΕΕ στον τομέα της γεωργικής πολιτικής.

- Εφαρμογή της επικουρικότητας, μέσω της υποστήριξης μόνον εκείνων των περιφερειακών και ηπειρωτικών λειτουργιών που έχουν προστιθέμενη αξία για τις παρεμβάσεις σε εθνικό επίπεδο.

- Συνοχή πολιτικής, μεταξύ των ευρωπαϊκών αναπτυξιακών πολιτικών και των πολιτικών για τη γεωργία, την αλιεία, το εμπόριο, την προστασία των καταναλωτών και την ενέργεια.

Σύμφωνα με τις απαιτήσεις του CAADP, η συνεργασία θα επικεντρωθεί στην ανάπτυξη ικανοτήτων και τη θεσμική ενίσχυση των περιφερειακών και ηπειρωτικών οργανισμών.

Η συνεργασία θα έχει ως στόχο να αποκτήσει το κράτος έναν στρατηγικότερο και αποτελεσματικότερο ρόλο στον τομέα της γεωργίας με βάση την άποψη ότι το κράτος πρωταρχικά: θα παρέχει ένα αποτελεσματικό πλαίσιο πολιτικών και κανονιστικών ρυθμίσεων και θα δημιουργεί ένα ευνοϊκό περιβάλλον· θα παρεμβαίνει σε περιπτώσεις αδυναμίας της αγοράς· θα παρέχει υπηρεσίες για το δημόσιο συμφέρον· θα δημιουργεί «δίχτυα ασφαλείας»· και θα κάνει περιορισμένη χρήση των επιδοτήσεων.

Τομείς προτεραιότητας για συνεργασία

Η συνεργασία ΕΕ-Αφρικής για τη γεωργική ανάπτυξη θα επικεντρωθεί σε επτά τομείς βάσει των κύριων προκλήσεων που αντιμετωπίζει η γεωργία στην Αφρική και των αφρικανικών προτεραιοτήτων όπως παρουσιάζονται στο CAADP.

Ενσωμάτωση της γεωργίας στις αναπτυξιακές στρατηγικές

Ο τομέας αυτός αφορά την ανάγκη να καταστεί η γεωργική ανάπτυξη αναπόσπαστο και στρατηγικό μέρος της αναπτυξιακής ατζέντας σε εθνικό, περιφερειακό και ηπειρωτικό επίπεδο μέσω της αναγνώρισης ότι η γεωργία αποτελεί τομέα-κλειδί για την οικονομική ανάπτυξη και τη μείωση της φτώχειας.

Η συνεργασία σε περιφερειακό και ηπειρωτικό επίπεδο θα επικεντρωθεί στα εξής:

- Ανάλυση και ανάπτυξη ικανοτήτων όσον αφορά τη σχέση μεταξύ της γεωργικής απόδοσης και των μακροοικονομικών πολιτικών, των εξωτερικών κρίσεων, των κλιματικών μεταβολών, της ερημοποίησης και της βιοποικιλότητας·

- Συναγωγή συμπερασμάτων από τις εμπειρίες ανάπτυξης εθνικών πολιτικών και τον αντίκτυπό τους στη γεωργία και την αγροτική οικονομία·

- Ανάπτυξη ικανοτήτων και θεσμική ενίσχυση με στόχο την προώθηση του σχεδιασμού πολιτικών βάσει στοιχείων και αποτελεσμάτων, καθώς και της συνοχής των πολιτικών και της υπεράσπισης συμφερόντων·

- Διατομεακός συντονισμός και συνεργασία·

- Στήριξη της καθιέρωσης ηπειρωτικού γεωργικού φόρουμ που θα συνδέει τους εθνικούς και τους περιφερειακούς γεωργικούς οργανισμούς και θα ενισχύει το ρόλο τους στις διαδικασίες του CAADP·

- Ενίσχυση των λειτουργιών ανάλυσης και παρακολούθησης όσον αφορά τη σύγκριση και αντιπαραβολή των οδών γεωργικής ανάπτυξης που ακολούθησαν μεμονωμένες χώρες από οικονομική, κοινωνική και περιβαλλοντική άποψη.

Η Επιτροπή της Αφρικανικής Ένωσης (AUC), η Νέα Εταιρική Σχέση για την Ανάπτυξη της Αφρικής (NEPAD) και οι Περιφερειακές Οικονομικές Κοινότητες (RECs) θα συνεχίσουν να είναι οι κύριοι εταίροι και η συνεργασία θα στηρίζει τις δραστηριότητές τους στους τομείς της ανάλυσης των πολιτικών, της παρακολούθησης, της αξιολόγησης από ομοτίμους και της υπεράσπισης συμφερόντων, καθώς και την ικανότητά τους να ενισχύουν το ρόλο των οργανώσεων που δρουν σε εθνικό επίπεδο. Οι περιφερειακές γεωργικές οργανώσεις θα συνιστούν μια άλλη ομάδα εταίρων. Προβλέπεται συμμετοχή διεθνών οργανισμών στην εφαρμογή ενώ η συνεργασία με την Επιτροπή της Αφρικανικής Ένωσης ενδέχεται να περιλαμβάνει την αδελφοποίηση με την Ευρωπαϊκή Επιτροπή, συμπεριλαμβανομένων των σχετικών γενικών διευθύνσεων (όπως οι ΓΔ AGRI, FISH, SANCO, TRADE, ENV, RTD, JRC and REGIO). Το Τεχνικό Κέντρο Γεωργικής και Αγροτικής Συνεργασίας (CTA)[11] θα συμμετέχει στις προσπάθειες υπεράσπισης συμφερόντων, θα διευκολύνει την ανταλλαγή συμπερασμάτων και θα συμβάλει στην ενίσχυση των γεωργικών οργανώσεων και των συνδέσμων τους με το CAADP.

Τομεακή διακυβέρνηση

Αυτός ο τομέας συνεργασίας θα συμβάλει στην ανάπτυξη ικανοτήτων σε περιφερειακό και ηπειρωτικό επίπεδο, έτσι ώστε να βελτιωθεί η διακυβέρνηση του γεωργικού τομέα σε εθνικό επίπεδο. Η βελτίωση της διακυβέρνησης αναμένεται να συμβάλει στην ομαλότερη μετάβαση από τη μικρής κλίμακας γεωργία στην εμπορικά βιώσιμη και αειφόρο γεωργία με κέντρο την οικογένεια.

Η συνεργασία στον τομέα διακυβέρνησης θα περιλαμβάνει:

- την εναρμόνιση των περιφερειακών και ηπειρωτικών πολιτικών και την προώθηση της συνοχής των περιφερειακών και εθνικών γεωργικών πολιτικών·

- την παρακολούθηση των πολιτικών και την αξιολόγηση από ομοτίμους·

- τη διαμόρφωση περιφερειακών και ηπειρωτικών κατευθυντήριων γραμμών σχετικά με κύριες πτυχές της διακυβέρνησης, συμπεριλαμβανομένης της γης, της πολιτικής για τη χρήση της γης και της βιώσιμης γεωργίας·

- την ανάπτυξη ικανοτήτων και την εξουσιοδότηση για συμμετοχή στην τομεακή διακυβέρνηση·

- την προώθηση των εταιρικών σχέσεων δημόσιου-ιδιωτικού τομέα και των διεπιχειρηματικών συνεργασιών·

- την ενίσχυση της εκπροσώπησης σε περιφερειακό και ηπειρωτικό επίπεδο των οργανώσεων παραγωγών και των επαγγελματικών οργανώσεων με αποτελεσματική υποστήριξη των συμφερόντων και άσκηση πίεσης και

- τη συγκριτική ανάλυση και συναγωγή συμπερασμάτων από τις διαδικασίες ελευθέρωσης και ιδιωτικοποίησης της γεωργίας, τις σχέσεις δημόσιου-ιδιωτικού τομέα και την κυβερνητική επίδοση.

Προβλέπεται συνεργασία με την Επιτροπή της Αφρικανικής Ένωσης για την ενδυνάμωση του πολιτικού της ρόλου καθώς και της συμβολής της στην προώθηση της ανάπτυξης, του συντονισμού και της εναρμόνισης των πολιτικών· με τη Νέα Εταιρική Σχέση για την Ανάπτυξη της Αφρικής (NEPAD) και τις Περιφερειακές Οικονομικές Κοινότητες (RECs) για ανάπτυξη ικανοτήτων, την παρακολούθηση, την ανάλυση των πολιτικών και την αξιολόγηση από ομοτίμους· καθώς και με ιδιωτικές περιφερειακές και ηπειρωτικές οργανώσεις που εκπροσωπούν παραγωγούς και επαγγελματικές οργανώσεις για την ανάπτυξη ικανοτήτων, την υπεράσπιση συμφερόντων, τη διεξαγωγή διαπραγματεύσεων και την παροχή υπηρεσιών. Το Τεχνικό Κέντρο Γεωργικής και Αγροτικής Συνεργασίας (CTA) θα συμμετάσχει στις τελευταίες αυτές δραστηριότητες καθώς και στην ευαισθητοποίηση βάσει των συναχθέντων συμπερασμάτων. Θα μπορούσε επίσης να αξιοποιηθεί διδακτικά η πείρα της ΕΕ, συμπεριλαμβανομένων των ανταλλαγών με την ΕΕ, τα κράτη μέλη και τις ιδιωτικές οργανώσεις στην ΕΕ, ως μια μορφή ανάπτυξης της ικανότητας για διακυβέρνηση[12].

Έρευνα, συστήματα γνώσης και διάδοση

Στόχος αυτού του τομέα συνεργασίας είναι η αύξηση της συμβολής της γεωργικής έρευνας και των συστημάτων γνώσης για τη γεωργία στην αγροτική παραγωγικότητα, τη μείωση της φτώχειας, την επισιτιστική ασφάλεια και τη βιώσιμη διαχείριση των φυσικών πόρων, λαμβανομένων υπόψη των προκλήσεων από την αλλαγή του κλίματος. Θα δοθεί έμφαση σε πολυδιάστατες ερευνητικές προσεγγίσεις, σε βιώσιμα συστήματα γεωργικής παραγωγής και στην έρευνα με θετικό αντίκτυπο για τους κατοίκους των αγροτικών περιοχών που ζουν στη φτώχεια.

Οι τομείς περιφερειακής και ηπειρωτικής συνεργασίας περιλαμβάνουν:

- την ενίσχυση της συνεργασίας μεταξύ των χωρών στον τομέα της έρευνας, έτσι ώστε να μειωθεί ο κατακερματισμός και να προκύψουν συνέργειες·

- τη διαμόρφωση στρατηγικών έρευνας σε ηπειρωτικό και περιφερειακό επίπεδο·

- τη συγχρηματοδότηση της έρευνας σε τομείς προτεραιότητας με υπερεθνική σημασία·

- την ανάπτυξη ικανοτήτων όσον αφορά νέες μορφές και διαύλους επέκτασης, κατάρτισης και εκπαίδευσης καθώς και την ενίσχυση των συνδέσμων μεταξύ των συστημάτων έρευνας, των υπηρεσιών επέκτασης και των γεωργών·

- τη δημιουργία και/ή ενίσχυση των πλατφορμών δικτύωσης με στόχο την πληροφόρηση, την πρόσβαση στη γνώση και την ανταλλαγή γνώσεων[13]; και

- τη βελτίωση του συντονισμού των εθνικών συστημάτων γεωργικής έρευνας (NARS) και των περιφερειακών και διεθνών ερευνητικών προγραμμάτων.

Η συνεργασία στον εν λόγω τομέα θα λάβει υπόψη τα συμπεράσματα που συνάχθηκαν στο πλαίσιο της μακράς συνεργασίας ΕΕ και Αφρικής[14], καθώς και τις κατευθυντήριες γραμμές προώθησης της συνεργασίας μεταξύ των ευρωπαίων εταίρων[15]. Η συνεργασία αυτή θα βασισθεί στον τέταρτο πυλώνα του CAADP και θα είναι σύμφωνη με τις αρχές του Πλαισίου για την Παραγωγικότητα της Αφρικανικής Γεωργίας (FAAP). Οι κύριοι εταίροι θα είναι το Φόρουμ για τη Γεωργική Έρευνα στην Αφρική (FARA) και οι Υποπεριφερειακοί Οργανισμοί Ερευνών (SROs), το Παγκόσμιο Φόρουμ για τη Γεωργική Έρευνα (GFAR) καθώς και το Ευρωπαϊκό Φόρουμ (EFARD) με τα επιχειρησιακά του δίκτυα[16], το σύστημα της Συμβουλευτικής Ομάδας για τη Διεθνή Γεωργική Ερευνα (CGIAR), άλλοι διεθνείς οργανισμοί και εταιρικές σχέσεις έρευνας, συμπεριλαμβανομένου του Κοινού Κέντρου Ερευνών (JRC). Το Τεχνικό Κέντρο Γεωργικής και Αγροτικής Συνεργασίας (CTA) θα ενισχύσει τις πλατφόρμες δικτύωσης.

Διευκόλυνση του εμπορίου με έμφαση στη διασφάλιση και βελτίωση της ποιότητας

Αυτός ο τομέας συνεργασίας στοχεύει στην ενίσχυση της δυνατότητας της Αφρικής να ρυθμίζει τη λειτουργία των αγορών κατά τρόπο που να συμβάλλει στη μείωση της φτώχειας, εστιάζοντας στις περιφερειακές αγορές γεωργικών προϊόντων. Οι εν εξελίξει εμπορικές διαπραγματεύσεις [συμφωνίες οικονομικών εταιρικών σχέσεων (EPAs), αναπτυξιακή ατζέντα της Ντόχα (DDA)] αποσκοπούν στην αύξηση των ευκαιριών για το εμπόριο γεωργικών προϊόντων όσον αφορά τις αφρικανικές χώρες, γεγονός που προϋποθέτει την κατάλληλη ανταπόκριση από πλευρά προσφοράς. Η προτεινόμενη συνεργασία περιλαμβάνει τη βελτίωση της ικανότητας για διαμόρφωση, καθορισμό και εφαρμογή σημαντικών προτύπων παραγωγής και εμπορίου, έτσι ώστε (να συνεχίσει) να υπάρχει πρόσβαση σε προσοδοφόρες αγορές γεωργικών προϊόντων και να κατοχυρωθεί η ασφάλεια των προϊόντων για τους καταναλωτές.

Η παροχή στήριξης θα βασισθεί συγκεκριμένα στις ευκαιρίες που δίνουν οι συμφωνίες οικονομικών εταιρικών σχέσεων (EPAs) και θα καλύπτει:

- τις περιφερειακές στρατηγικές και την ανάπτυξη ικανοτήτων αντιμετώπισης των διαρθρωτικών αδυναμιών στις αγορές γεωργικών εισροών και εκροών·

- την ανάπτυξη ικανοτήτων επιτήρησης της εμπορικής πολιτικής, συμπεριλαμβανομένης της παρακολούθησης της εφαρμογής, της υποβολής σχετικών εκθέσεων και της εφαρμογής πολιτικών διευκόλυνσης του εμπορίου·

- τη δημιουργία περιφερειακών αγορών και την ενίσχυση του διαπεριφερειακού εμπορίου, ιδιαίτερα όσον αφορά τα προϊόντα διατροφής·

- τη θέσπιση νομικών και κανονιστικών πλαισίων εναρμόνισης, προτυποποίησης και ελέγχου· την υιοθέτηση κοινών προτύπων και συστημάτων περιφερειακής ταξινόμησης και εναρμόνιση με τα αντίστοιχα διεθνή πρότυπα και συστήματα·

- την ενίσχυση των εργαστηρίων αναφοράς, τη δικτύωση με τα εθνικά κέντρα και την ανάπτυξη ικανοτήτων για άλλες εγκαταστάσεις και θεσμικές αρχές που εμπλέκονται στη διεξαγωγή δοκιμών και τη συμμόρφωση·

- την ενίσχυση της ικανότητας των περιφερειών να βελτιώσουν την κατανόηση και τη συμμόρφωση με τα εγκεκριμένα πρότυπα, συμπεριλαμβανομένων των ασφαλών επιπέδων υπολειμμάτων·

- την προώθηση συστημάτων πιστοποίησης με στόχο τη βιώσιμη και κοινωνικά αποδεκτή παραγωγή· και

- τη δημιουργία ικανότητας για ενεργό συμμετοχή σε περιφερειακές και διεθνείς διαβουλεύσεις και διαπραγματεύσεις με αντικείμενο πρότυπα (ασφάλειας τροφίμων, εμπορίου γεωργικών προϊόντων) και άλλα μέσα διευκόλυνσης του εμπορίου.

Κύριοι εταίροι θα είναι οι ειδικευμένοι οργανισμοί της Επιτροπής της Αφρικανικής Ένωσης [ιδιαίτερα το Διαφρικανικό Γραφείο για τους Ζωϊκούς Πόρους (IBAR) και το Διαφρικανικό Φυτοϋγειονομικό Συμβούλιο (IAPSC)], διεθνείς οργανισμοί προτύπων, οργανισμοί πιστοποίησης, ερευνητικά κέντρα, περιφερειακές οικονομικές κοινότητες (REC), περιφερειακές οργανώσεις γεωργών και εξαγωγέων, εργαστήρια αναφοράς και οι σχετικοί οργανισμοί των Ηνωμένων Εθνών. Το Τεχνικό Κέντρο Γεωργικής και Αγροτικής Συνεργασίας (CTA) θα συμμετέχει στη βελτίωση της κατανόησης των ζητημάτων που άπτονται των υγειονομικών και φυτοϋγειονομικών μέτρων (SPS).

Διαχείριση φυσικών πόρων: Γη, Αλιεία, Δασοκομία

Ο εν λόγω τομέας συνεργασίας αφορά τη βελτίωση των συστημάτων διακυβέρνησης και διαχείρισης των πόρων της γης, της αλιείας και της δασοκομίας αποσκοπώντας να συνδυάσει τη βιωσιμότητα του περιβάλλοντος και τη βιοποικιλότητα με την επικερδή αξιοποίηση των πόρων αυτών και τη μείωση της φτώχειας.

Οι περιφερειακές και ηπειρωτικές παράμετροι αυτού του τομέα συνεργασίας είναι:

- ο συντονισμός και η εναρμόνιση των πολιτικών, ιδιαίτερα όσον αφορά τους διασυνοριακούς πόρους·

- η δημιουργία και η ενίσχυση των μηχανισμών συντονισμού και συνεργασίας όσον αφορά τους διασυνοριακούς πόρους, στο πλαίσιο των υφιστάμενων περιφερειακών πλαισίων·

- η διατύπωση κατευθυντήριων γραμμών σε περιφερειακό και ηπειρωτικό επίπεδο σχετικά με την πολιτική γης και τη βιώσιμη χρήση των πόρων, λαμβανομένων υπόψη των οικονομικών, νομικών, κοινωνικών και περιβαλλοντικών παραμέτρων·

- η διασφάλιση ενός περιβάλλοντος πολιτικής που θα καθιστά ευκολότερη την απόδοση ευθυνών και τη λογοδοσία για τη χρήση των φυσικών πόρων·

- η ανταλλαγή διδαγμάτων και η προώθηση της αξιολόγησης από ομοτίμους σχετικά με την αποτελεσματικότητα των συστημάτων διαχείρισης·

- η παρακολούθηση και η επιτήρηση της κατάστασης των φυσικών πόρων (και της πίεσης που ασκείται σε αυτούς) καθώς και των συνεπειών της αλλαγής του κλίματος στη γεωργία και στους φυσικούς πόρους· και

- η προώθηση της συνεργασίας για την καταπολέμηση της παράνομης χρήσης πόρων (συμπεριλαμβανομένων των τομέων της αλιείας και της δασοκομίας) καθώς και του εμπορίου παράνομων προϊόντων[17].

Σημείο εστίασης του τομέα αυτού θα είναι η πολιτική και η διακυβέρνηση καθώς και η διαχείριση και οι θεσμικές ρυθμίσεις για βιώσιμη χρήση των φυσικών πόρων. Όσον αφορά την πολιτική γης και τη διαχείριση των εδαφών και των υδάτων, η παροχή υποστήριξης θα είναι σύμφωνη με τον πρώτο πυλώνα του CAADP και τις σχετικές διεθνείς πρωτοβουλίες[18]. Οι συμφωνίες αλιευτικής σύμπραξης θα συνιστούν το πλαίσιο βελτίωσης του ελέγχου, της παρακολούθησης και της επιτήρησης των αλιευτικών πόρων. Κύριοι εταίροι θα είναι η Επιτροπή της Αφρικανικής Ένωσης (AUC), η Νέα Εταιρική Σχέση για την Ανάπτυξη της Αφρικής (NEPAD), οι Περιφερειακές Οικονομικές Κοινότητες (RECs), ειδικευμένες μη κυβερνητικές οργανώσεις (NGOs) και (υπο-)περιφερειακοί οργανισμοί διαχείρισης εδαφών και υδάτων, αλιείας και δασοκομίας, καθώς και ευρωπαϊκοί και διεθνείς φορείς, δίκτυα και πλατφόρμες που ειδικεύονται στους τομείς αυτούς[19]. Το Τεχνικό Κέντρο Γεωργικής και Αγροτικής Συνεργασίας (CTA) θα διευκολύνει την ανταλλαγή των διδαγμάτων που αντλήθηκαν.

Ανάπτυξη ζωικού κεφαλαίου και έλεγχος ασθενειών

Μέσω αυτού του τομέα συνεργασίας θα ενδυναμωθεί η βιωσιμότητα του τομέα του ζωικού κεφαλαίου και η συμβολή του στη μείωση της φτώχειας και στην ανάπτυξη, με έμφαση στην ενίσχυση των γνώσεων και των συστημάτων ελέγχου των ζωονόσων. Η συνεργασία θα αποσκοπεί στη μείωση της ζωικής θνησιμότητας, στη μείωση των κινδύνων για τη ζωική παραγωγή και στη βελτίωση της πρόληψης στον τομέα της δημόσιας υγείας, καθώς και στη βελτίωση της πρόσβασης σε περιφερειακές και διεθνείς αγορές, στη λογική χρήση της γης και στη μείωση των περιβαλλοντικών προβλημάτων που σχετίζονται με το ζωικό κεφάλαιο. Η συνεργασία αυτή αφορά:

- τη διασυνοριακή συνεργασία με αντικείμενο τη νομαδική κτηνοτροφία, τη διαχείριση των βοσκοτόπων, τα βιώσιμα συστήματα ζωικής παραγωγής και το εμπόριο ζώων·

- την ανάλυση της σχέσης μεταξύ της ανάπτυξης του ζωικού κεφαλαίου στην Αφρική και της αλλαγής του κλίματος·

- την ενίσχυση των συντονισμένων δικτύων κτηνιατρικών υπηρεσιών και των συστημάτων ελέγχου των ασθενειών, με εφαρμογή διεθνών προτύπων,

- την ενίσχυση του παναφρικανικού συστήματος συντονισμού των περιφερειακών και εθνικών συστημάτων υγείας για την αντιμετώπιση των ζωονόσων· και

- την έρευνα, τις δοκιμές και τη διάδοση των γνώσεων σχετικά με τις μεθόδους πρόληψης των ασθενειών, συμπεριλαμβανομένης της ανάπτυξης εμβολίων.

Οι κύριοι προβλεπόμενοι εταίροι είναι οι ειδικευμένοι οργανισμοί για το ζωικό κεφάλαιο στο πλαίσιο της Επιτροπής της Αφρικανικής Ένωσης [Διαφρικανικό Γραφείο για τους Ζωικούς Πόρους (IBAR), Παναφρικανικό Κέντρο Κτηνιατρικών Εμβολίων (PANVAC) και Παναφρικανική Εκστρατεία για την Καταπολέμηση της μύγας Τσε-τσε και της Τρυπανοσωμίασης (PATTEC)], το Διεθνές Ινστιτούτο Έρευνας για το Ζωικό Κεφάλαιο (ILRI) και οι οργανισμοί για το ζωικό κεφάλαιο σε (υπο-)περιφερειακό επίπεδο, ο Οργανισμός για τα Τρόφιμα και τη Γεωργία (FAO), ο Παγκόσμιος Οργανισμός για την Υγεία των Ζώων (OIE) και οι περιφερειακοί και διεθνείς οργανισμοί για το ζωικό κεφάλαιο και τη νομαδική κτηνοτροφία. Προβλέπεται αξιοποίηση της Εταιρικής Σχέσης για το Ζωικό Κεφάλαιο της Αφρικής στην οποία συμμετέχουν οι κύριοι ενδιαφερόμενοι παράγοντες.

Διαχείριση κινδύνων

Αυτός ο τομέας συνεργασίας αφορά την ικανότητα μείωσης των κινδύνων που σχετίζονται με την αλλαγή του κλίματος, τις φυσικές καταστροφές και τις κρίσεις τιμών με εστίαση στα οργανωτικά θέματα και τα χρηματοοικονομικά μέσα.

Η συνεργασία σε περιφερειακό και ηπειρωτικό επίπεδο θα περιλαμβάνει τα εξής:

- ανάπτυξη ικανοτήτων σε θεσμικό και τεχνικό επίπεδο όσον αφορά την κατάσταση ετοιμότητας, την πρόληψη και την αντιμετώπιση καταστροφών, συμπεριλαμβανομένων των βραχυπρόθεσμων ελλείψεων τροφίμων·

- έρευνα, διάδοση πληροφοριών και ανάπτυξη ικανοτήτων για γεωργικές μεθόδους μειωμένου κινδύνου και στρατηγικές αντιμετώπισης·

- καινοτόμα συστήματα μείωσης του κινδύνου απώλειας σοδειάς και ζωικού κεφαλαίου λόγω επιδημιών και ασθενειών·

- ανταλλαγή πληροφοριών βάσει των συναχθέντων συμπερασμάτων και ανάπτυξη ικανοτήτων χρήσης των εργαλείων διαχείρισης των κινδύνων που αφορούν τις τιμές με βάση την αγορά, ανάπτυξη συστημάτων αποφυγής απότομων διακυμάνσεων και ανάπτυξη μηχανισμών ασφάλισης· και

- ανάπτυξη και εφαρμογή περιφερειακών και ηπειρωτικών συστημάτων έγκαιρης προειδοποίησης καθώς και σύνδεσή τους με τα αντίστοιχα εθνικά συστήματα.

Η συνεργασία θα περιλαμβάνει την ανάπτυξη των ικανοτήτων των κύριων δημόσιων και ιδιωτικών οργανισμών και τη βελτίωση της πρόσβασης των αφρικανικών χωρών στις διεθνείς χρηματοοικονομικές και ασφαλιστικές αγορές. Κύριοι εταίροι θα είναι η Επιτροπή της Αφρικανικής Ένωσης, οι Περιφερειακές Οικονομικές Κοινότητες (RECs) και οι διεθνείς οργανισμοί. Το Τεχνικό Κέντρο Γεωργικής και Αγροτικής Ανάπτυξης (CTA) θα συμμετέχει στην ανταλλαγή πληροφοριών σχετικά με γεωργικές μεθόδους μειωμένου κινδύνου και με τα συστήματα διαχείρισης κινδύνων από τη διαμόρφωση τιμών βάσει της αγοράς.

Συντονισμοσ, Παρακολουθηση και Αναθεωρηση

Συντονισμός

Ο συντονισμός της συνεργασίας ΕΕ-Αφρικής για τη γεωργική ανάπτυξη θα έχει τρία αλληλένδετα σκέλη: i) το συντονισμό με τα αφρικανικά θεσμικά όργανα· ii) το συντονισμό με άλλους χορηγούς βοήθειας και iii) το συντονισμό στο εσωτερικό της ΕΕ.

Για το συντονισμό με τα αφρικανικά θεσμικά όργανα θα χρησιμοποιηθεί το πλαίσιο του Συνολικού Προγράμματος Γεωργικής Ανάπτυξης της Αφρικής (CAADP) και ο συντονισμός αυτός θα λάβει χώρα υπό την καθοδήγηση ηπειρωτικών και περιφερειακών οργανισμών. Κεντρικός θα είναι ο ρόλος της Επιτροπής της Αφρικανικής Ένωσης (AUC) καθώς και της Νέας Εταιρικής Σχέσης για την Ανάπτυξη της Αφρικής (NEPAD). Η πλατφόρμα εταιρικής σχέσης στο πλαίσιο του CAADP είναι ο βασικός μηχανισμός συντονισμού όλων των αναπτυξιακών εταίρων σε ηπειρωτικό επίπεδο. Παρόμοιες πλατφόρμες δημιουργούνται σε περιφερειακά επίπεδα. Σε εθνικό επίπεδο, η διαδικασία Στρογγυλής Τραπέζης των Χωρών του CAADP αποτελεί μια πλατφόρμα σύγκρισης. Από θεματική άποψη, ο συντονισμός θα γίνεται ολοένα και περισσότερο στο πλαίσιο των «πυλώνων» του CAADP.

Ο συντονισμός και η εναρμόνιση των χορηγών βοήθειας καθώς και η ευθυγράμμιση στο πλαίσιο του CAADP θα ενισχυθεί μέσω του Παγκόσμιου Συνασπισμού Χορηγών για την Αγροτική Ανάπτυξη (GDPRD) στον οποίο συμμετέχουν η Ευρωπαϊκή Επιτροπή και διάφορα κράτη μέλη. Ο συνασπισμός αυτός θα λειτουργεί ως σημείο εστίασης των χορηγών για το CAADP και θα συμβάλλει στη διοργάνωση συνεδριάσεων στο πλαίσιο της πλατφόρμας εταιρικής σχέσης του CAADP.

Ο συντονισμός στο εσωτερικό της ΕΕ θα ενισχυθεί μέσω της προτεινόμενης ομάδας εργασίας της ΕΕ[20] για την αφρικανική γεωργία, η οποία θα τυγχάνει τεχνικής υποστήριξης από το Τεχνικό Κέντρο Γεωργικής και Αγροτικής Συνεργασίας (CTA). Η ομάδα εργασίας θα ενισχύσει τις συνέργειες και θα βελτιώσει την ποιότητα και την προβολή της χρηματοδότησης της αφρικανικής γεωργικής ανάπτυξης από την ΕΕ [21].

Παρακολούθηση και αναθεώρηση

Η πρόοδος όσον αφορά την εφαρμογή του CAADP και τη συνεργασία για τη γεωργική ανάπτυξη θα παρακολουθείται κατά κύριο λόγο από την πλατφόρμα εταιρικών σχέσεων του CAADP και το φόρουμ εταιρικών σχέσεων με την Αφρική (APF). Και οι δύο θα χρησιμοποιήσουν ένα παρόμοιο σύνολο δεικτών σχετικά με τους οποίους η Επιτροπή της Αφρικανικής Ένωσης και η Νέα Εταιρική Σχέση για την Ανάπτυξη της Αφρικής (NEPAD) θα υποβάλουν εκθέσεις. Επιπροσθέτως, αναπτύσσονται μηχανισμοί λεπτομερέστερης παρακολούθησης της προόδου στο πλαίσιο των πυλώνων του CAADP.

Ο Παγκόσμιος Συνασπισμός Χορηγών για την Αγροτική Ανάπτυξη (GDPRD) θα συνδράμει στη διαδικασία παρακολούθησης, ιδιαίτερα μέσω των χρηματοδοτούμενων από χορηγούς σχεδίων και προγραμμάτων, της εναρμόνισης και ευθυγράμμισης καθώς και της συνοχής με το πρόγραμμα CAADP.

Η σκοπιμότητα των προσανατολισμών πολιτικής και των στρατηγικών κατευθύνσεων της συνεργασίας ΕΕ-Αφρικής για τη γεωργική ανάπτυξη θα εξετάζεται στο πλαίσιο της ίδιας διαδικασίας αναθεώρησης με αυτήν που ισχύει για το σύνολο της ατζέντας συνεργασίας ΕΕ-ΑΕ. Η εν λόγω ατζέντα συνεργασίας καλύπτεται επί του παρόντος από τη στρατηγική της ΕΕ για την Αφρική.

Συμπεράσματα

Η ευρείας βάσης γεωργική ανάπτυξη στην Αφρική έχει εξαιρετική σημασία για την επίτευξη των αναπτυξιακών στόχων της χιλιετίας (MDGs) και για την εξασφάλιση οικονομικά προσιτών κοινωνικών υπηρεσιών στις αγροτικές περιοχές. Βάσει της εκτίμησης αυτής, παρουσιάστηκαν επτά κύριοι τομείς συνεργασίας ΑΕ-ΕΕ για τη γεωργική ανάπτυξη σε περιφερειακό και ηπειρωτικό επίπεδο, λαμβανομένης υπόψη της γεωργικής ατζέντας της Αφρικής. Η συνεργασία θα υλοποιηθεί κυρίως μέσω αφρικανικών οργανισμών. Οι εν λόγω τομείς επικεντρώνονται στην ανάπτυξη ικανοτήτων και στη θεσμική ενίσχυση των περιφερειακών και ηπειρωτικών οργανισμών έτσι ώστε να βελτιωθούν οι πολιτικές και η διακυβέρνηση στον τομέα της γεωργίας.

Η συνεργασία θα έχει ως στόχο την ενίσχυση της ανταγωνιστικότητας, δίνοντας έμφαση στην παραγωγικότητα και την ανάπτυξη. Παράλληλα θα αποσκοπεί στην ευρείας βάσης ανάπτυξη, εστιάζοντας στη μείωση της φτώχειας και την κοινωνική συνοχή. Και για τους δύο αυτούς στόχους, είναι απαραίτητη η ανάπτυξη των περιφερειακών αγορών γεωργικών προϊόντων. Σε αυτό το πλαίσιο είναι σημαντική η περιφερειακή ολοκλήρωση και η διευκόλυνση του εμπορίου. Θα προωθηθούν επίσης βιώσιμα συστήματα παραγωγής λόγω της ανάγκης προσαρμογής σε εξωτερικές προκλήσεις όπως η αλλαγή του κλίματος.

Η συνεργασία θα είναι σύμφωνη με τη Δήλωση του Παρισιού και θα στηρίζει την αφρικανική ατζέντα χρησιμοποιώντας εναρμονισμένους μηχανισμούς διαλόγου και αναθεώρησης.

ΠΑΡΑΡΤΗΜΑ – Ακρωνύμια

ACP: Αφρική, Καραϊβική, Ειρηνικός

AGRI: Γενική Διεύθυνση Γεωργίας και Αγροτικής Ανάπτυξης (Ευρωπαϊκή Επιτροπή)

APF: Φόρουμ Εταιρικών Σχέσεων με την Αφρική

ARD: Γεωργική Έρευνα στην υπηρεσία της Ανάπτυξης

AU: Αφρικανική Ένωση

AUC: Επιτροπή της Αφρικανικής Ένωσης

ASARECA: Σύνδεσμος Ενίσχυσης Γεωργικών Ερευνών Ανατολικής και Κεντρικής Αφρικής

CAADP: Συνολικό Πρόγραμμα Γεωργικής Ανάπτυξης της Αφρικής

CGIAR: Συμβουλευτική Ομάδα για τη Διεθνή Γεωργική Έρευνα

CILSS: Μόνιμη διακρατική επιτροπή για την καταπολέμηση της ξηρασίας στο Σαχέλ

COMESA: Κοινή Αγορά Ανατολικής και Μεσημβρινής Αφρικής

CORAF/WECARD: Συμβούλιο Δυτικής και Κεντρικής Αφρικής για τη Γεωργική Έρευνα και Ανάπτυξη

CTA: Τεχνικό Κέντρο Γεωργικής και Αγροτικής Συνεργασίας

DG: Γενική Διεύθυνση

DRC: Λαϊκή Δημοκρατία του Κονγκό

EC: Ευρωπαϊκή Επιτροπή

ECART: Ευρωπαϊκό Consortium για τη Γεωργική Ανάπτυξη στους Τροπικούς

ECCAS: Οικονομική Κοινότητα των Κρατών της Κεντρικής Αφρικής

ECOWAS: Οικονομική Κοινότητα των Κρατών της Δυτικής Αφρικής

EDF: Ευρωπαϊκό Ταμείο Ανάπτυξης

EIARD: Ευρωπαϊκή Πρωτοβουλία για Γεωργική Έρευνα με στόχο την Ανάπτυξη

ENPI: Ευρωπαϊκό Μέσο Γειτονίας και Εταιρικής Σχέσης

ENV: Γενική Διεύθυνση Περιβάλλοντος (Ευρωπαϊκή Επιτροπή)

EU ή ΕΕ: Ευρωπαϊκή Ένωση

FAAP: Πλαίσιο για την Παραγωγικότητα της Αφρικανικής Γεωργίας

FAO: Οργανισμός για τα Τρόφιμα και τη Γεωργία

FARA: Φόρουμ για τη Γεωργική Έρευνα στην Αφρική

FISH: Γενική Διεύθυνση Αλιείας και Ναυτιλιακών Υποθέσεων (Ευρωπαϊκή Επιτροπή)

FLEGT: Επιβολή της Δασικής Νομοθεσίας, Διακυβέρνηση και Εμπόριο

FP: Πρόγραμμα – πλαίσιο (Έρευνα)

FSTP: Θεματικό Πρόγραμμα Επισιτιστικής Ασφάλειας

GDP: Ακαθάριστο Εγχώριο Προϊόν (ΑεγχΠ)

GDPRD: Παγκόσμιος Συνασπισμός Χορηγών για την Αγροτική Ανάπτυξη

GFAR: Παγκόσμιο Φόρουμ για τη Γεωργική Έρευνα

IAPSC: Διαφρικανικό Φυτουγειονομικό Συμβούλιο

IBAR: Διαφρικανικό Γραφείο για τους Ζωικούς Πόρους

IFAD: Διεθνές Ταμείο Γεωργικής Ανάπτυξης

IFAP: Διεθνής Ομοσπονδία Αγροτών Παραγωγών

IFPRI: Διεθνές Ινστιτούτο Ερευνών για τις Επισιτιστικές Πολιτικές

IGAD: Διακυβερνητικός Οργανισμός Ανάπτυξης (Κέρας της Αφρικής)

ILRI: Διεθνές Ινστιτούτο Έρευνας για το Ζωικό Κεφάλαιο

JRC: Κοινό Κέντρο Ερευνών (Ευρωπαϊκή Ένωση)

MDG: Αναπτυξιακός Στόχος της Χιλιετίας

NARS: Εθνικά Συστήματα Γεωργικής Έρευνας

NATURA: Δίκτυο των Σχετιζομένων με τη Γεωργική Ανάπτυξη Ευρωπαϊκών Γεωργικών Πανεπιστημίων

NEPAD: Νέα Εταιρική Σχέση για την Ανάπτυξη της Αφρικής

NGO: Μη Κυβερνητική Οργάνωση

OIE: Παγκόσμιος Οργανισμός για την Υγεία των Ζώων

PAEPARD: Παναφρικανική-Ευρωπαϊκή Εταιρική Σχέση για τη Γεωργική Έρευνα με στόχο την Ανάπτυξη

PANVAC: Παναφρικανικό Κέντρο Κτηνιατρικών Εμβολίων

PATTEC: Παναφρικανική Εκστρατεία για την Καταπολέμηση της Μύγας Τσε-Τσε και της Τρυπανοσωμίασης

REC: Περιφερειακή Οικονομική Κοινότητα

REGIO: Γενική Διεύθυνση Περιφερειακής Πολιτικής Ευρωπαϊκή Επιτροπή)

RFO: Περιφερειακές Γεωργικές Οργανώσεις

RIP: Περιφερειακό Ενδεικτικό Πρόγραμμα

RTA: Περιφερειακή Εμπορική Συμφωνία

RTD: Γενική Διεύθυνση Έρευνας (Ευρωπαϊκή Επιτροπή)

SADC: Κοινότητα Ανάπτυξης της Μεσημβρινής Αφρικής

SADC-FANR: Διεύθυνση Τροφίμων, Γεωργίας και Φυσικών Πόρων της Κοινότητας Ανάπτυξης της Μεσημβρινής Αφρικής

SANCO: Γενική Διεύθυνση Υγείας και Προστασίας των Καταναλωτών (Ευρωπαϊκή Επιτροπή)

SPS: Υγειονομικά και Φυτοϋγειονομικά μέτρα

SRO: Υποπεριφερειακός Οργανισμός Ερευνών

SSA: Υποσαχάρια Αφρική

SWP: Έγγραφο Εργασίας των Υπηρεσιών

TP: Θεματικό πρόγραμμα

UN: Ηνωμένα Έθνη

WFP: Παγκόσμιο Επισιτιστικό Πρόγραμμα

WTO: Παγκόσμιος Οργανισμός Εμπορίου

[1] (2006/C46/01)

[2] COM(2005) 489.

[3] Συμπεριλαμβανομένων των καλλιεργειών, του ζωικού κεφαλαίου, της αλιείας και της δασοκομίας.

[4] Οι γυναίκες παράγουν το 80% περίπου όλων των τροφίμων στην Αφρική.

[5] Έλεγχος των ζωονόσων, έρευνα και υγειονομικά και φυτοϋγειονομικά μέτρα

[6] Συμπεριλαμβανομένης της ειρήνευσης σε ορισμένες χώρες.

[7] Βλ. το συνοδευτικό έγγραφο εργασίας για μια αναλυτική παρουσίαση των έξι αυτών τομέων.

[8] Επεκτείνονται οι αγορές βιοκαυσίμων αλλά και οι αγορές προϊόντων θεμιτού εμπορίου καθώς και προϊόντων βιολογικής καλλιέργειας.

[9] Στο πλαίσιο της «Δήλωσης Maputo» τον Ιούλιο του 2003 με την οποία οι χώρες δεσμεύθηκαν να διαθέσουν τουλάχιστον το 10% των εθνικών προϋπολογισμών στη γεωργία και την αγροτική ανάπτυξη έως το 2008/09.

[10] Σύνοδος κορυφής για την επισιτιστική ασφάλεια στην Αφρική, Abuja, Δεκέμβριος 2006. Κατά τη σύνοδο αυτή, προσδιορίστηκαν ορισμένες κατηγορίες εμπορευμάτων στρατηγικής σημασίας. Συμφωνήθηκε ότι το ενδοαφρικανικό εμπόριο καθώς και η διάθεση στην αγορά των εμπορευμάτων αυτών θα πρέπει να αυξηθούν.

[11] Κέντρο για τη γεωργική ανάπτυξη, κοινό κέντρο των ΕΕ-ΑΚΕ (Κρατών της Αφρικής, της Καραϊβικής και του Ειρηνικού), που θεσπίσθηκε δυνάμει της Συμφωνίας του Κοτονού.

[12] Η ΓΔ AGRI μπορεί να συμβάλει στην ανταλλαγή των βέλτιστων πρακτικών, να παράσχει συνδέσμους για τις γεωργικές οργανώσεις καθώς και πληροφορίες σχετικά με τα πρότυπα και την έρευνα.

[13] Συμπεριλαμβανομένων των ανταλλαγών μεταξύ των ίδιων των γεωργών.

[14] Στο πλαίσιο μέσων πολιτικής τόσο στον επιστημονικό (π.χ. INCO, RFP) όσο και στον αναπτυξιακό τομέα.

[15] Αναπτύχθηκε στο πλαίσιο της Ευρωπαϊκής Πρωτοβουλίας για Γεωργική Έρευνα με στόχο την Ανάπτυξη (EIARD).

[16] Ευρωπαϊκό Consortium για τη Γεωργική Ανάπτυξη στους Τροπικούς-Ευρωπαϊκοί Όμιλοι Οικονομικού Σκοπού και NATURA

[17] Αξιοποίηση της πρωτοβουλίας FLEGT (επιβολή της δασικής νομοθεσίας, διακυβέρνηση και εμπόριο) για τους δασικούς πόρους.

[18] π.χ. TerrAfrica

[19] Συμπεριλαμβανομένου του παρατηρητηρίου για τη βιώσιμη ανάπτυξη των JRC-ACP (Κοινού Κέντρου Ερευνών-Κρατών της Αφρικής, της Καραϊβικής και του Ειρηνικού).

[20] Προτείνεται η ομάδα εργασίας να υποβάλει εκθέσεις στην ομάδα «Συνεργασία για την Ανάπτυξη» (CODEV)

[21] Δεν προβλέπεται νέο χρηματοδοτικό μέσο.